Ka in chin cycꞌujlaꞌne,
japunx ke nmandamyente cyuꞌne.
Ex akine chin cubsal twitz Nmane,
ctzajeltzun tkꞌoꞌn Nmane juntl onil cyeye ex kꞌukbalte cycꞌuꞌje tuꞌn tten cyucꞌile te jumajx.
Aju onil cyeye ex kꞌukbalte cycꞌuꞌje,
atzunju Xewbaj Xjan,
aju chicꞌbalte ju axix toc.
Mlay bant tuꞌn tcꞌmonjtz cyuꞌn xjal,
porque mintiꞌ nnoꞌc cyqueꞌyin,
ex mintiꞌ ojtzkiꞌn cyuꞌn;
atzun cyeye ojtzkiꞌn cyuꞌne,
porque ax najl cyucꞌile ex ax ctel tuj cyanmiye.
Mlay che cyaj nkꞌoꞌne meba;
chin ultle cyucꞌile.
Nok chꞌintl chin tele jaꞌlo,
ex mlay chin oc queꞌyintle cyuꞌn xjal;
atzun cyeye chin oquel cyqueꞌyine;
ex tuꞌnju cucx chin ankꞌile,
ax icx cyeye che ankꞌile.
Tuj tkꞌijlalil tzul cꞌelel cynicꞌe tiꞌj ka atine tucꞌil Nmane,
ex ateꞌye wucꞌile,
ex atine cyucꞌile.
Aju xjal at ke nmandamyente tucꞌil ex in che japun tuꞌn,
atzunju in chin cꞌujlanjtze tuꞌn;
ex aju xjal in chin cꞌujlanjtze tuꞌn,
oc ccꞌujlanjtzel tuꞌn Nmane,
ax icx weye oc ncꞌujlaꞌye,
ex cxel nyecꞌun wibe te,
chi Jesús xi tmaꞌn cye.
Xitzun tmaꞌn Judas te (mya aju Iscariote):
—Tat,
¿tzaꞌntzun tten nok oꞌcx keye ctzajel tyecꞌun tiba,
ex mya cye cycyakil xjal?
Xi ttzakꞌweꞌn Jesús:
—Aju xjal in cꞌujlante weye,
cxel tniman nyole;
ex oc ccꞌujlanjtzel tuꞌn Nmane,
ko ule tucꞌil,
ex ko najale tucꞌil.
Pero alcye jun xjal mintiꞌ in chin cꞌujlanjtze tuꞌn,
mintiꞌ in xi tniman nyole;
ex aju yol ma cybiye,
mya weye;
tete Nmane aju tzaj samante weye.
A jlu ma txi nmaꞌne cyeye atinxe cyucꞌile.
Atzunju onil cyeye ex kꞌukbal cycꞌuꞌje,
aju Xewbaj Xjan,
aju ctzajel t-samaꞌn Nmane te nxele,
atzunju ckꞌolte xnakꞌtzbil cyeye tiꞌj tcyakil,
ex oc tmaꞌ tuꞌn ttzaj cynaꞌne tcyakilju ma txi nmaꞌne cyeye.
Che cyjel ncawine tuj cheba tuꞌn tkeꞌ cycꞌuꞌje;
cyjel nkꞌukbaꞌne cycꞌuꞌje,
pero mya ic tten kꞌukbabl cycꞌuꞌje cxel nkꞌoꞌne ic tzaꞌn cye xjal in cykꞌoꞌn.
Cyjaꞌtzun miꞌn baj cycꞌuꞌje ex miꞌn che xobe.
Ma cybiye aju ma txi nmaꞌne cyeye:
Chin xeꞌle ex chin ule juntl maj cyucꞌile,
nchitzune.
Nokwit cꞌujlaꞌn kine cyuꞌne,
mawtlo che tzalaje tuꞌnju ma txi nmaꞌne ma chinxe tucꞌil Nmane;
porque ate Nmane mas at toclen nwitze.
Ma txi nmaꞌne cyeye jaꞌlo naꞌnxtok tjapun,
tuꞌntzun t-xi cyocslaꞌne oc tjapun.
Mya nimtl yol tuꞌn t-xi nmaꞌne cyeye porque tzul ju nejenel,
aju in cawin cyibaj cycyakil xjal twitz txꞌotxꞌ.
Mintiꞌ toclen wiꞌje,
pero il tiꞌj tuꞌn tel cynicꞌ cycyakil xjal tiꞌj ka cꞌujlaꞌn Nmane wuꞌne,
ex in nbinchaꞌne ic tzaꞌnx tzaj tmaꞌn Nmane weye.
Che weꞌctze,
ko icꞌ tzalu.